উপজেলার খাটুরিয়া সেন্টারপাড়া গ্রামে গত সোমবার রাতে যৌতুকের সাত হাজার টাকা ও একটি বাইসাইকেলের দাবিতে দুই সন্তানের জননী পুতুলকে (২৫) পিটিয়ে হত্যা করেছে তার স্বামী দুলাল হোসেনসহ (৩০) তার পরিবারের লোকজন। পুতুলকে হত্যার পর গলায় শাড়ি পেঁচিয়ে লাশ গাছে ঝুলিয়ে রাখা হয় বলে অভিযোগ করেছেন নিহতের পরিবার। মঙ্গলবার রাতে ডোমার থানায় হত্যা মামলা দায়ের হয়। পুলিশ লাশ উদ্ধার করে  বুধবার ময়না তদন্ত করেছে। এলাকাবাসী জানায়, খাটুরিয়া সেন্টার- পাড়া গ্রামের সিরাজ উদ্দিনের পুত্র দুলাল হোসেনের সাথে ১০ বছর আগে বিয়ে হয় পাশের পঞ্চগড় জেলার দেবীগঞ্জ উপজেলার খারিজা ভাজনী গ্রামের মৃত দছির উদ্দিনের কন্যা পুতুল বেগমের (২৫)। বিয়ের পর থেকে শ্বশুরবাড়ির লোকজন পুতুলকে নির্যাতন করত। পুতুলের ভাই জাহিদুল ইসলাম (৩৫) জানায়, বিয়ের সময় ৮০ হাজার টাকা এবং একটি বাইসাইকেল যৌতুক দাবি করলে বিভিন্ন সময়ে টাকা পরিশোধের পর পিতার মৃত্যুতে বাকি থাকে সাত হাজার টাকা ও একটি বাইসাইকেল। কয়েকদিন আগে দুলাল টাকা ও বাইসাইকেল দাবি  করলে কয়েকদিন সময় চাওয়া হয়। এরপর থেকে পুতুলের ওপর নির্যাতনের মাত্রা বেড়ে যায়। মঙ্গলবার রাতে পুতুলের স্বামী দুলাল হোসেনসহ পাঁচজনের বিরুদ্ধে ডোমার থানায় হত্যা মামলা দায়ের করেন তিনি। জাহিদুল বলেন, চেয়ে নেয়া সময়ের মধ্যে যৌতুকের দাবি মেটাতে কৃষি শ্রমিকের কাজে নেমেছেন তিনি। ইচ্ছা ছিল তা থেকে আয়ের টাকায় দাবি মিটিয়ে বোনকে রক্ষা করবেন। কিন্তু সে সুযোগ দিল না পুতুলের শ্বশুর বাড়ির লোকজন।